Rozhodnutie Komisie
z 12. apríla 2002,
ktorým sa mení a dopĺňa rozhodnutie 2000/666/ES a rozhodnutie 2001/106/ES, pokiaľ ide o stanovenie vzoru pre zoznamy schválených karanténnych zariadení alebo centier pre dovozy vtákov do členských štátov
(oznámené pod číslom dokumentu C(2002) 1402)
(Text s významom pre EHP)
(2002/279/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 92/65/EHS z 13. júla 1992, ktorou sa ustanovujú podmienky týkajúce sa zdravia zvierat, ktorými sa riadi obchod s a dovozy do spoločenstva zvierat, spermy, vajíčok a embryí, ktoré nepodliehajú požiadavkám týkajúcim sa zdravia zvierat uvedeným v osobitných predpisoch spoločenstva uvedených v prílohe A (I) k smernici 90/425/EHS [1], naposledy zmenenú a doplnenú rozhodnutím Komisie 95/176/ES [2], najmä na jej článok 17 ods. 3 písmeno c) a článok 18 ods. 1, štvrtá zarážka;
keďže:
(1) Rozhodnutie Komisie 2000/666/ES [3], naposledy zmenené a doplnené rozhodnutím 2001/383/ES [4], stanovilo požiadavky týkajúce sa zdravia zvierat a certifikácie pre dovozy vtákov, okrem hydiny, a podmienky ich karantény.
(2) Niekoľko členských štátov zažilo praktické problémy pri implementácii vyššie uvedených dovozných požiadaviek, najmä pokiaľ ide o postup na hraničnej inšpekčnej stanici v dôsledku nedostatku informácií a vedomostí o schválených karanténnych zariadeniach alebo centrách v ostatných členských štátoch.
(3) Z tohto dôvodu je potrebné, aby členské štáty vypracovali zoznam schválených karanténnych zariadení a centier, ktorý musia oznámiť Komisii a členským štátom.
(4) Rozhodnutie Komisie 2001/106/ES [5] stanovilo vzor pre zoznamy zberných stredísk pre živé zvieratá, inseminačných staníc a tímov pre odbery embryí v členských štátov a spôsob prenosu týchto zoznamov; z tohto dôvodu je vhodné rozšíriť oblasť pôsobnosti tohto rozhodnutia tak, aby boli do tohto rozhodnutia zahrnuté schválené karanténne zariadenia alebo centrá pre dovážané vtáky okrem hydiny.
(5) Rozhodnutia 2000/666/ES a 2001/106/ES musia byť príslušne zmenené a doplnené.
(6) Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Rozhodnutie 2000/666/ES sa týmto mení a dopĺňa takto:
1. Text v článku 2 ods. 4 sa nahrádza nasledovným:
"Vtáky sa prepravujú do schváleného karanténneho zariadenia alebo centra uvedeného na zozname stanovenom v článku 2 ods. 5 a dovozca poskytol písomné informácie v jazyku členského štátu vstupu zo strany zodpovednej osoby za karanténne zariadenie alebo stredisko v tom zmysle, že vtáky budú prijaté do karantény. V týchto informáciách bude jasne uvedený názov a adresa spolu so schvaľovacím číslom karanténneho zariadenia alebo strediska a tieto informácie musia doraziť do hraničnej inšpekčnej stanice mailom alebo faxom pred príchodom zásielky na hraničnú inšpekčnú stanicu alebo ich musí predložiť dovozca alebo jeho zástupca predtým, ako budú vtáky z hraničnej inšpekčnej stanice prepustené."
2. V článku 2 sa ako bod 5 pridáva nasledovné:
"5. Členské štáty oznámia zoznam schvaľovacích čísel schválených karanténnych zariadení alebo centier a názov a ANIMO číslo zodpovednej miestnej veterinárnej jednotky ostatným členským štátom a Komisii, ako aj zmeny v takomto zozname v súlade s ustanoveniami rozhodnutia 2001/106/ES."
3. V článku 3 ods. 4 sa pridáva nasledovaná veta:
"Toto schválenie sa odoberie, pokiaľ nebudú splnené tieto podmienky."
4. V článku 4 ods. 2 sa slová "nie menej ako sedem dní a nie viac ako" nahrádzajú slovom "v rámci".
5. Príloha A k rozhodnutiu 2000/666/ES sa nahrádza prílohou k tomuto rozhodnutiu.
Článok 2
Rozhodnutie 2001/106/EHS sa týmto mení a dopĺňa takto:
1. Názov sa nahrádza nasledovným textom:
"Rozhodnutie Komisie, ktorým sa vytvára vzor pre zoznamy subjektov schválených členskými štátmi v súlade s rôznymi ustanoveniami veterinárnej legislatívy spoločenstva, a pravidlá uplatňované na prenos týchto zoznamov Komisii.".
2. V prílohe I sa pridáva nový bod 4:
"4. Karanténne zariadenia alebo strediská pre vtáky schválené v súlade s článkom 18 ods. 1, štvrtá zarážka smernice 92/65/EHS a rozhodnutím 2000/666/ES."
3. V prílohe II sa pridáva nový bod IV:
+++++ TIFF +++++
Článok 3
Toto rozhodnutie je adresované členským štátom.
V Bruseli 12. apríla 2002